**sunt o masina de scris**

*Misionara*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

sunt o masina de scris

desuetă cu o pamblică din carne

poetul mă curmă în mâinile-i

de sânge: ţac ţac ţac

venele mele se scurg

destrăbălând pereţii

mă urăsc

gospodine

cu pieptul lăsat

devin costisitoare

obositoare

metaforică

mă prefac

în sensuri subtile

,,nu-s decât

un plânset icnit,, îmi zic şi

urlu eliberându-mă

prin ploaia de sânge

pe întuneric

gura mea

se transformă

în gură de lup